Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu atbilstīgi Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktam (Beļģijas pieteikums EGF/2013/011 BE/Saint-Gobain Sekurit) /* COM/2015/09 final */





PASKAIDROJUMA RAKSTS PRIEKŠLIKUMA KONTEKSTS 1. Pieteikumiem par ieguldījumiem no EGF, kuri iesniegti līdz 2013. gada 31. decembrim, piemēro noteikumus, kas izklāstīti Eiropas Parlamenta un Padomes 2006. gada 20. decembra Regulā (EK) Nr. 1927/2006 par Eiropas Globalizācijas pielāgošanas fonda izveidi (turpmāk „EGF regula”)[1]. 2. Pēc tam, kad saistībā ar ražošanas uzņēmuma Saint-Gobain Sekurit Benelux SA (turpmāk „SGS Benelux”) slēgšanu Ovelē (Auvelais), kas atrodas netālu no Sambrvijas (Sambreville), tika atlaisti darba ņēmēji, Beļģija 2013. gada 19. decembrī iesniedza pieteikumu EGF/2013/011 BE/Saint-Gobain Sekurit EGF finansiālā ieguldījuma saņemšanai. Saistībā ar pieteikumu līdz 2014. gada 4. jūlijam tika sniegta papildinformācija. 3. Komisija izvērtēja pieteikumu un secināja, ka saskaņā ar piemērojamiem EGF regulas noteikumiem ir izpildīti nosacījumi EGF finansiālā ieguldījuma piešķiršanai. PIETEIKUMA KOPSAVILKUMS EGF pieteikums: || EGF/2013/011 BE/Saint-Gobain Sekurit Dalībvalsts: || Beļģija Pieteikuma iesniegšanas datums: || 19.12.2013. Intervences kritērijs: || EGF regulas 2. panta c) apakšpunkts Primārais uzņēmums: || Saint-Gobain Sekurit Benelux SA Piegādes uzņēmumu un pakārtotās ražošanas uzņēmumu skaits: || 0 Pārskata periods: || 31.8.2013.–31.12.2013. Datums, kurā sāka sniegt individualizētos pakalpojumus paredzētajiem darba ņēmējiem: || 31.8.2013. Atlaisto darba ņēmēju skaits pārskata periodā: || 250 Atlaisto darba ņēmēju skaits pirms vai pēc pārskata perioda: || 7 Kopējais atlaisto darba ņēmēju skaits: || 257 Plānotais tādu personu skaits, kuras varētu piedalīties pasākumos: || 257 Budžets individualizētiem pakalpojumiem: || EUR 2578 379 Budžets EGF īstenošanai: || EUR 101 478 (3,8 % no kopējā budžeta) Kopējais budžets: || EUR 2679 856 Pieprasītais EGF finansiālais ieguldījums: || EUR 1339 928 (50 % no kopējā budžeta) PIETEIKUMA ANALĪZE Saistība starp atlaišanu un lielām strukturālām pārmaiņām, kas pasaules tirdzniecības modeļos notikušas globalizācijas dēļ 4. Lai noskaidrotu saistību starp atlaišanu un lielām strukturālām pārmaiņām, kas pasaules tirdzniecības modeļos notikušas globalizācijas dēļ, Beļģijas iestādes norāda, ka nozarē, kas ir neplīstoša stikla ražošana automobiļu rūpniecībai un kurā aktīvi darbojas Saint-Gobain Sekurit (SGS) Benelux, bijuši nopietni ekonomikas traucējumi, ko izraisījuši vairāki faktori, piemēram, automobiļu neplīstošā stikla ražošanas apjoma samazināšanās, tādu konkurentu tirgus daļas palielināšanās, kuri nav no ES valstīm, un šādu produktu importa pieaugums uz ES. 5. Uzņēmums SGS Benelux bija automobiļu oriģinālā aprīkojuma, kas ir neplīstošais stikls (aizsargstikls, sānu logi u. c.), ražotājs un piegādātājs dažādiem automobiļu ražotājiem, un tas nozīmē, ka uzņēmuma darbības bija cieši saistītas ar ražošanas tendencēm automobiļu rūpniecībā. Saskaņā ar Beļģijas iestāžu sniegtajiem datiem[2] laikā no 2007. gada līdz 2012. gadam vieglo automobiļu ražošana 27 ES dalībvalstīs samazinājās no 21,9 miljoniem vienību līdz 19,5 miljoniem vienību (samazinājums par 11,3 % un pieauguma temps gadā bija –2,4 %[3]), savukārt citās pasaules valstīs ražošanas apjoms palielinājās no 47,5 miljoniem vienību līdz 60,6 miljoniem vienību (palielinājums par 27,6 % un pieauguma temps gadā +5,0 %). Vieglo automobiļu ražošanas apjoma samazināšanās ES ir saistīta ar patērētāju pieprasījuma vispārēju samazināšanos ES ekonomikas krīzes rezultātā, un, attiecīgi vispārīgi samazinoties pieprasījumam pēc automobiļu aprīkojuma ES, tika ievērojami ietekmēti automobiļu aprīkojuma piegādātāji. Piemēram, uzņēmuma SGS Benelux gadījumā laikposmā līdz atlaišanai (2011.–2012. gadā) tā lielāko tiešo klientu — Ford, Volvo un BMW markas vieglo automobiļu ražotāju — reģistrētais pārdošanas apjoma samazinājums bija attiecīgi 12 %, 10 % un 2 %[4]. 6. Ražošanas apjomam samazinoties, vājinājās ES automobiļu neplīstošā stikla ražotāju konkurētspēja. Saskaņā ar Beļģijas iestāžu sniegtajiem datiem[5] laikā no 2007. gada līdz 2013. gadam uzņēmuma Saint-Gobain Sekurit tirgus daļa samazinājās par 5 procentpunktiem, savukārt ārpus ES esošo lielāko automobiļu stikla ražotāju, piemēram, Trakya Cam (Turcija)[6] un Fuyao (Ķīna), kopējā tirgus daļa palielinājās no aptuveni 6 % līdz nedaudz vairāk par 10 %, galvenokārt tādēļ, ka palielinājās automobiļu neplīstošā stikla imports uz ES. 7. Ietekmi, ko radīja šādas izmaiņas tirdzniecības modeļos, pastiprināja arī tādi faktori kā lielas ražošanas izmaksas (jo īpaši darbaspēka izmaksas), pārmērīga jauda, ko rada ražošanas apjoma samazināšana, un ienesīgo ieguldījumu nelielais apjoms. Beļģijas iestādes norādījušas, ka vēl viens faktors ir vispārīga tendence automobiļu ražošanas un piegādes uzņēmumiem pārcelt ražošanu ES no Rietumeiropas valstīm (īpaši Francijas, Beļģijas un Spānijas) uz Austrumeiropas valstīm. Šo parādību raksturo fakts, ka ES Austrumeiropas valstīs saražoto vieglo automobiļu īpatsvars palielinājās no 15 % 2000. gadā līdz 34 % 2012. gadā. Saistībā ar šo tendenci dažas Saint-Gobain Sekurit struktūras varēja uzturēt vai attīstīt savu darbību (pateicoties mazākām vienības darbaspēka izmaksām vai ģeogrāfiskajai atrašanās vietai, kas ir tuvāk klientiem), bet SGS Benelux to nevarēja. 8. Tādējādi Beļģijas iestāžu sniegtie dati[7] liecina, ka laikā no 2007. gada līdz 2012. gadam SGS Benelux reģistrētie darbības zaudējumi bija EUR 20,46 miljoni, savukārt tā paša perioda laikā citi Saint-Gobain Sekurit uzņēmumi ES joprojām varēja reģistrēt darbības peļņu. Tādēļ ir skaidrs, ka SGS darbību ir ietekmējušas pārmaiņas tirdzniecības modeļos (ražošanas samazināšana ES, tirgus daļas samazināšanās un importa pieaugums, ražošanas pārcelšana uz Austrumeiropu), SGS attiecīgi vajadzēja koncentrēt savu darbību rentablākās struktūrās, un rezultātā uzņēmumā SGS Benelux tika atlaisti darbinieki. 9. Kopš EGF izveides 2007. gadā nav bijis citu pieteikumu saistībā ar EGF, kuri būtu īpaši saistīti ar automobiļu stikla nozari[8], tomēr ir bijuši vairāki pieteikumi saistībā ar mehānisko transportlīdzekļu ražošanas uzņēmumiem vai automobiļu aprīkojuma piegādes uzņēmumiem[9]. Atlaisto darba ņēmēju skaits un atbilstība 2. panta c) apakšpunkta kritērijam 10. Pieteikuma pamatā ir EGF regulas 2. panta c) apakšpunktā norādītie intervences kritēriji, saskaņā ar kuriem izņēmuma gadījumos pieteikumu var uzskatīt par atbilstīgu, pat ja EGF regulas 2. panta a) vai b) apakšpunktā norādītais intervences kritērijs nav izpildīts, ja atlaišana nopietni ietekmē nodarbinātību un vietējo ekonomiku. 11. Pieteikums attiecas uz 250 darba ņēmējiem, kurus uzņēmums SGS Benelux atlaidis četru mēnešu laikā (no 2013. gada 31. augusta līdz 2013. gada 31. decembrim), un septiņiem darba ņēmējiem, kurus uzņēmums SGS Benelux atlaidis līdz 2014. gada 31. augustam, un abi gadījumi attiecas uz vienu un to pašu kolektīvās atlaišanas procedūru. Kopējais atlaisto darba ņēmēju skaits ir 257, un tas aprēķināts, sākot no datuma, kurā darba devējs individuāli paziņojis darba ņēmējam par atlaišanu vai darba līguma izbeigšanu, kā noteikts EGF regulas 2. panta otrās daļas pirmajā ievilkumā (turpmāk „pirmā metode”). Vēl četri darba ņēmēji tiks atlaisti vēlāk, un tie nav iekļauti šajā pieteikumā. 12. Tādēļ pieteikums daļēji atbilst Regulas (EK) Nr. 1927/2006 2. panta a) apakšpunktā noteiktajiem intervences kritērijiem, jo tas attiecas uz darba ņēmējiem, kuri četru mēnešu periodā atlaisti no darba uzņēmumā kādā dalībvalstī, tomēr pastāv atkāpe no šiem kritērijiem, jo minimālais atlaisto darba ņēmēju skaits pārskata periodā ir mazāks par 500. 13. Beļģijas iestādes norāda, ka jāpiemēro ārkārtas apstākļu nosacījums, jo, kaut gan atlaisto darba ņēmēju skaits ir mazāks par slieksni, kas ir 500, atlaišanas paredzamā ietekme ir nozīmīga. Turklāt ir ticis paziņots, ka 2014. gada septembrī uzņēmums Saint-Gobain Glass Benelux, kas ir vēl viens Saint-Gobain grupas uzņēmums, arī pārtrauks savu ražošanas darbību Ovelē (Auvelais). Pavisam tieši atlaisto darba ņēmēju skaits, kāds tiek plānots, slēdzot uzņēmumus SGS Benelux un Saint-Gobain Glass Benelux, ir ļoti liels (aptuveni 260 darba ņēmēju uzņēmumā SGS Benelux un aptuveni 300 darba ņēmēju uzņēmumā Saint-Gobain Glass Benelux). Beļģijas iestādes norāda, ka šāds atlaisto darba ņēmēju skaits varētu nopietni ietekmēt nodarbinātību un vietējo ekonomiku. 14. Saistībā ar stikla ražošanas nozari jau 2011. gadā uzņēmums AGC Automotive, kas ir automobiļu stikla ražotājs Flērusā (Fleurus) un atrodas netālu no Šarlruā (Charleroi), atlaida 171 darba ņēmēju. 2014. gada februārī AGC grupa paziņoja par savu nodomu slēgt fotoelektriskā stikla ražotni Rū (Roux), kas atrodas netālu no Šarlruā, un rezultātā darbu varētu zaudēt aptuveni 190 personu. Plašākā mērogā laikā no 2011. gada līdz 2013. gadam vēl seši uzņēmumi apstrādes nozarē veica kolektīvo atlaišanu Namīras (Namur) reģionā (darbu zaudēja 290 personas) un septiņi uzņēmumi apstrādes nozarē veica kolektīvo atlaišanu Šarlruā reģionā (aptuveni 1400 personu zaudēja darbu). Ņemot vērā sociāli ekonomiskos apstākļus attiecīgajā reģionā un tā kaimiņreģionos (Šarlruā, Namīra), SGS Benelux atlaistajiem darba ņēmējiem ir ierobežotas iespējas atrast nodarbošanos šajos reģionos, jo ierobežotā darbavietu skaita dēļ stikla nozarē viņiem, visticamāk, nāktos konkurēt ar daudziem citiem darba ņēmējiem ar līdzīgu kvalifikāciju un pieredzi. 15. Visvairāk stikla ražošanas vienību Beļģijā atrodas Valonijā (Wallonia) (44 no pavisam 122 struktūrām), un attiecīgi šajā nozarē ir koncentrēta lielākā daļa darba ņēmēju (58 %). To var skaidrot ar faktu, ka Valonijā ir vēsturiski spēcīgas stikla izstrādājumu tradīcijas. Vairākums uzņēmumu šajā nozarē ir salīdzinoši lieli (vairāk nekā 40 % uzņēmumu ir nodarbināti vairāk nekā 50 darba ņēmēju). Laikā no 2007. gada līdz 2012. gadam darbavietu skaits stikla nozarē Eno (Hainaut) un Namīras provincēs samazinājās no aptuveni 3940 līdz 3170 (samazinājums par 19 %), un vairākums zaudēto darbavietu bija pie ražošanas līnijas. FOREM 2013. gadā reģistrēja 301 brīvu darbavietu Eno un Namīras provincēs nemetālisko minerālu izstrādājumu ražošanas nozarē (t. i., 0,25 % no visām brīvajām darbavietām un 1,62 % no brīvajām darbavietām apstrādes rūpniecībā), tostarp 96 brīvas darbavietas stikla nozarē. Tomēr brīvas darbavietas bija ne tikai stikla nozarē (piemēram, stikla veidošanas operators), bet arī vispārējos amatos (tādās jomās kā pārdošana, administrācija, remonts u. c.). Deviņām no desmit brīvajām darbavietām bija darba līgums uz noteiktu laiku. Paskaidrojums par atlaišanas neplānoto raksturu 16. Beļģijas iestādes norāda, ka uzņēmuma SGS Benelux lēmums atlaist darba ņemējus nebija iepriekš plānots. Lai pielāgotos pārmaiņām tirgū, Saint-Gobain grupa ieviesa vairākas stratēģijas, kuru mērķis bija palielināt konkurētspēju un rentabilitāti un kuru rezultātā tika veiktas vairākas reorganizācijas, piemēram, ražošanas maiņa SGS Benelux ražotnē Ovelē (Auvelais). Rūdītā stikla (sānu logu) ražošana tika pārcelta uz citām ražotnēm, un SGS Benelux paturēja tikai laminētā stikla (aizsargstikla) ražošanu. Turklāt pēc tam, kad rūdītā stikla ražošana tika nodalīta, tostarp veikti ienesīgi ieguldījumi un pārtraukti darba līgumi par 100 darba ņēmējiem, 2009.–2010. gadā tika īstenots pārstrukturēšanas plāns. Reorganizācijas rezultātā uzņēmumam neizdevās samazināt izmaksas, tomēr SGS Benelux joprojām bija lielākās vienības darbaspēka izmaksas grupā. 17. Citi faktori, piemēram, pastāvīgā tendence vieglo automobiļu ražotājiem pārcelt ražošanu uz Austrumeiropas valstīm un Ford Genk ražotnes slēgšana 2012. gada oktobrī[10], vēl vairāk apdraudēja SGS Benelux konkurētspēju salīdzinājumā ar citiem Saint-Gobain grupas uzņēmumiem. Rezultātā 2013. gada jūnijā Saint-Gobain grupas vadība paziņoja par savu nodomu slēgt SGS Benelux ražotni Ovelē un pārcelt ražošanu uz citu Saint-Gobain Sekurit uzņēmējdarbības struktūru ES. Paredzēto darba ņēmēju noteikšana 18. Saskaņā ar Beļģijas iestāžu aplēsēm visi 257 darba ņēmēji, kas tika atlaisti pirms pārskata perioda un tā laikā, piedalīsies pasākumos, kas tiks līdzfinansēti no EGF. 19. Paredzētos darba ņēmējus var iedalīt šādās grupās pēc dzimuma, pilsonības un vecuma: Kategorija || Paredzēto darba ņēmēju skaits Dzimums: || Vīrieši: || 254 || Sievietes: || 3 Pilsonība: || ES pilsoņi: || 250 || Nav ES pilsoņi: || 7 Vecums: || 15–24 gadi: || 5 || 25–54 gadi: || 236 || 55–64 gadi: || 16 || Vecāki par 65 gadiem: || 0 20. Sešiem paredzētajiem darba ņēmējiem ir ilglaicīgas veselības problēmas vai invaliditāte. 21. Paredzēto darba ņēmēju dalījums profesiju kategorijās[11] ir šāds: ISCO-08 lielākā grupa || Paredzēto atbalsta saņēmēju skaits 1. Vadītāji || 14 2. Eksperti || 6 3. Tehniskie darbinieki un ekspertu palīgi || 27 4. Atbalsta darbinieki birojos || 7 5. Darbinieki pakalpojumu un pārdošanas jomā || 2 7. Amatnieki un saistīto profesiju darba ņēmēji || 34 8. Ceha un iekārtu operatori un montāžnieki || 154 9. Pamatprofesijas || 13 22. Atbilstīgi EGF regulas 7. pantam Beļģijas iestādes apstiprinājušas, ka tiks ievērots līdztiesības un nediskriminēšanas princips, nodrošinot piekļuvi ierosinātajiem pasākumiem un īstenojot pasākumus. Attiecīgās teritorijas, tās iestāžu un ieinteresēto personu raksturojums 23. Atlaišana pirmkārt ietekmē nodarbinātību Lejassambrijas (Basse-Sambre) apgabalā, Sambrvijas pilsētas apkaimē, kas atrodas Valonijas reģiona Namīras provincē. Sociāli ekonomisko situāciju Lejassambrijā lielā mērā ietekmē tādi blakusesošie pilsētapgabali kā Šarlruā un Namīra. 24. Namīras apgabalā, Sambrijas (Sambre) un Mēzas (Meuse) ielejā esošās pašvaldības vispārīgi raksturo vieni no zemākajiem sociāli ekonomiskajiem rādītājiem. Namīras apgabalā ir aptuveni 118 800 algotu darbinieku darbavietu[12]. Strādnieku daļa ir mazāka par vidējo rādītāju Valonijas reģionā, savukārt kalpotāju un civilierēdņu daļa ir lielāka. Darbavietu skaita izteiksmē galvenās ekonomikas nozares ir valsts administrācija un aizsardzība (17 % darbavietu), izglītība (13 %), veselības aprūpe un sociālie pakalpojumi (7 %) un mazumtirdzniecība (7 %). 25. Šarlruā apgabalā ir aptuveni 131 000 algotu darbinieku darbavietu. 2013. gadā aptuveni 23–24 % no visiem Šarlruā un Namīras reģionālajā direktorātā (FOREM) reģistrētajiem darba meklētājiem bija 25 gadus veci, aptuveni 23 % bija vecāki par 50 gadiem, aptuveni 35–40 % bija bez darba vairāk nekā divus gadus, un aptuveni 45–50 % nebija augstākā līmeņa vidējās izglītības[13]. Strukturālais bezdarbs ir salīdzinoši nemainīgs, jo tas ir atkarīgs no prasmēm, kuras ir grūti apgūt, ja darba ņēmējs nav integrēts darba tirgū. Tādējādi bezdarbnieku skaits ir lielāks tādu personu vidū, kam ir mazas prasmes, kas ir jaunākas par 25 gadiem vai vecākas par 50 gadiem. Arvien pieaug tādu darba meklētāju skaits, kuri ir vecāki par 50 gadiem. Krīzes rezultātā cikliskais bezdarbs turpina palielināties kopš 2009. gada. 26. Pasākumus īsteno FOREM (Valonijas reģiona publiskais dienests nodarbinātības un apmācības jomā), izmantojot profesionālās pārkvalifikācijas struktūrvienību (cellule de reconversion), kas ir īpaši izveidota, ņemot vērā juridiskās saistības kolektīvās atlaišanas procedūras ietvaros[14]. Profesionālās pārkvalifikācijas struktūrvienību saistībā ar SGS Benelux vada komiteja, kurā apvienojušies par nodarbinātību, apmācību un ekonomikas jautājumiem atbildīgie Valonijas publisko pakalpojumu pārstāvji, FOREM, arodbiedrību un nozarē bāzētu arodapmācības organizāciju pārstāvji. Dažus pasākumus īsteno SGS Benelux, izmantojot iekšējo cilvēkresursu komandu (Saint-Gobain Développement jeb SGD), kas ir īpaši izveidota, lai sniegtu atbalsta pakalpojumus atlaistajiem darba ņēmējiem. 27. Papildus FOREM un SGD pasākumu vispārējā koordinēšanā un īstenošanā ir iesaistītas arī šādas citas organizācijas: – Valonijas valdība (Valonijas reģiona ministru prezidents, kas atbild par struktūrfondu koordināciju, ministrs nodarbinātības un apmācību jautājumos, ekonomikas ministrs); – arodbiedrības (FGTB, CSC); – nozaru arodapmācības un tehnoloģiju apmācību centri, kas darbojas Valonijas reģionā (centres de compétences)[15]; – Eiropas Sociālā fonda (ESF) Beļģijas franču kopienas aģentūra. Atlaišanas paredzamā ietekme uz nodarbinātību vietējā, reģionālā vai valsts līmenī 28. Slēdzot SGS Benelux, darbu zaudēs 261 tiešais darba ņēmējs, tostarp 218 personas, kas strādā pie ražošanas līnijām (kam ir strādnieka (ouvrier) statuss). No zaudētajām darbavietām 257 ir iekļautas pieteikumā, jo pārējie četri darba ņēmēji tiks atlaisti vēlāk. Īstenojot atlaišanu uzņēmumā SGS Benelux, Lejassambrijas apgabalā ievērojami samazināsies nodarbinātība. Kā norādīts iepriekš, Lejassambrijas apgabals atrodas Namīras provincē, bet tas ir saistīts arī ar darba tirgu Eno dienviddaļā (Šarlruā), un tam ir raksturīgs salīdzinoši augsts strukturālā bezdarba līmenis, salīdzinoši liela daļa personu ir ilgstoši bez darba, un bezdarbniekiem ir zema kvalifikācija un mazas prasmes. Tādējādi atlaišana SGS Benelux būtu jāskata, ņemot vērā sarežģītos sociāli ekonomiskos apstākļus, jo pēdējos gados Namīras provincē vairāki uzņēmumi veikuši pārstrukturēšanu, un īpaši tas attiecas uz stikla nozari. Tāpat kā pārējā Valonijas daļā, arī šeit vairākums uzņēmumu ir MVU (aptuveni 80 % no visiem nodibinājumiem šajā nozarē nodarbina mazāk par 10 darba ņēmējiem). Tomēr lielākie darba devēji ir vidēji un lieli uzņēmumi. Uzņēmumi, kuros strādā vairāk nekā 100 darba ņēmēju, piem., SGS Benelux, veido tikai 1,9 % no visiem uzņēmumiem šajā apgabalā, bet tajos ir nodarbināti gandrīz 42 % no visiem darba ņēmējiem. Atlaišana SGS Benelux galvenokārt skar darba ņēmējus pie ražošanas līnijām (83 % attiecīgo darbinieku ir strādnieka (ouvrier) statuss), savukārt, kā jau iepriekš tika norādīts, darbavietu skaita izteiksmē galvenās nozares Namīras reģionā ir tās, kurās tiek galvenokārt piedāvāts darbs kalpotāja (employé) statusā (piem., publisko pakalpojumu nozarēs). Tādējādi, lai atrastu darbu apgabalā, SGS Benelux bijušajiem darba ņēmējiem nāksies iziet jaunu apmācību, lai atrastu darbu citās jomās un/vai nozarēs. Individualizētie pakalpojumi, kam tiks piešķirts finansējums, un aplēsto izmaksu sadalījums 29. No EGF tiks līdzfinansēti tikai daži pasākumi, kas veido daļu no Beļģijas iestāžu īstenotajām darbībām SGS Benelux atlaisto darba ņēmēju atbalstam. Pasākumi, kas ir obligāti atbilstīgi kolektīvās atlaišanas procedūrām Beļģijā un tiek veikti profesionālās pārkvalifikācijas struktūrvienības standartdarbību ietvaros (piem., atbalsts saistībā ar pārcelšanu citā darbā, apmācība, palīdzība darba meklēšanā un profesionālās karjeras konsultācijas, u. c.),[16] kā arī papildpasākumi, kurus nefinansē EGF, attiecīgi nav iekļauti EGF pieteikumā. Visu pasākumu kopumu (obligātos pasākumus, papildpasākumus, EGF pasākumus) pārvalda FOREM. 30. Individualizētie pakalpojumi, kas tiek sniegti atlaistajiem darba ņēmējiem un tiks līdzfinansēti no EGF, ir šādi pasākumi (sagrupēti kategorijās)[17]: (1) Individuāla palīdzība darba meklēšanā, personu lietu vadība un vispārīgi informatīvi pakalpojumi: – Profesionālā pārkvalifikācija (atbalsts/ norādes/ integrācija). Šo pakalpojumu kopumu veido profesionālās pārkvalifikācijas struktūrvienības veiktās standartdarbības. Pakalpojumus sniegs FOREM darbinieku komanda (projekta vadītājs, īpaši konsultanti) sadarbībā ar kādreizējo darba ņēmēju pārstāvjiem, kuri darbojas kā „sociālie darba ņēmēji” (accompagnateurs sociaux), mudinot darba ņēmējus piedalīties pasākumos un palīdzot viņiem nokārtot administratīvās procedūras. Lai veicinātu darba ņēmēju savstarpējo saziņu, pakalpojumi tiek sniegti kopīgi visiem atlaistajiem darba ņēmējiem īpašās tam paredzētās telpās. Pakalpojumi aptver triju veidu darbības: i) kolektīvu informācijas sniegšanu par darba meklēšanas metodēm (kā rakstīt CV un pieteikuma vēstuli, kā izmantot tīmekļa vietnes u. c.), darba tiesību aktu skaidrošanu (pārcelšana citā darbā, bezdarbieka statuss, darba līgums, pensija), izpratnes veicināšanu par diskrimināciju, potenciālajiem amatiem un nozarēm, u. c.; ii) individuālas intervijas ar FOREM konsultantu (prasmju audits, profesionālās karjeras plānošana, norādījumi par apmācību u. c.); iii) bezmaksas un brīvas piekļuves nodrošināšanu darba meklēšanas rīkiem (IT iekārtām ar interneta savienojumu, tālrunim, speciāliem dokumentiem u. c.). Šis pasākums attieksies uz visiem 257 paredzētajiem darba ņēmējiem, un tā maksimālais ilgums ir 24 mēneši. – Palīdzība darba meklēšanā. FOREM veiks arī īpašas darbības, lai palīdzētu meklēt darbu un pārvarēt grūtības saistībā ar profesionālās pārkvalifikācijas procesu. Šādas darbības ir, piem., sanāksmes, kurās piedalās atlaistie darba ņēmēji un potenciālie darba devēji (amatu saskaņošana), uzņēmumu apmeklējumi, tikšanās ar nodarbinātības aģentūrām, lai sagatavotos darba intervijām, un pieredzes apmaiņa ar citiem darba ņēmējiem, kuri jau ir pārkvalificējušies vai atraduši darbu pēc kolektīvās atlaišanas. Šis pasākums varētu tikt piedāvāts potenciāli visiem 257 paredzētajiem darba ņēmējiem (uz brīvprātīga pamata un atkarībā no individuālām vajadzībām). – Darba aktīva meklēšana. SGD komandu veido pieredzējuši cilvēkresursu speciālisti no Saint-Gobain grupas, kuri labi pārzina vietējo darba tirgu un citus uzņēmumus apgabalā. SGD nodrošinās pakalpojumu paketi saistībā ar pārcelšanu citā darbā. Pirmais solis ir organizēt individuālas intervijas ar katru no 257 paredzētajiem darba ņēmējiem, lai noteiktu viņu plānus, kompetenci un to, kāda veida darbu viņi meklē. Pamatojoties uz šīm intervijām, SGD sagatavos sarakstu, norādot darba statusu, kompetences, ģeogrāfiskos ierobežojumus, nodarbošanos un kvalifikācijas. SGD meklēs darbavietas reģionā un noteiks potenciālos darba devējus. Tad SGD sazināsies ar potenciālajiem darba devējiem, lai informētu par darbībām saistībā ar pārcelšanu citā darbā, noteiktu brīvās amata vietas un iespējamos atbalsta pasākumus (piem., papildu apmācību). Tādējādi SGD varēs saskaņot brīvās amata vietas ar potenciālajiem kandidātiem no darba ņēmēju saraksta un nosūtīt potenciālajam darba devējam kandidātu sarakstu. Potenciālais darba devējs pieprasīs, lai SGD nosūta ieinteresēto kandidātu CV. Tad potenciālais darba devējs sazināsies ar kandidātu(-iem), lai sāktu darbā pieņemšanas procesu (ņemot vērā SGD turpmākās darbības). Ja darba ņēmējam tiek piedāvāts darbs, SGD nodrošinās palīdzību administratīvās procedūras nokārtošanai un vajadzības gadījumā nodrošinās papildu apmācību. Ja darba ņēmējs tiek noraidīts, SGD kopīgi ar attiecīgo darba ņēmēju izvērtēs faktorus, kuru rezultātā darba devējs izdarījis attiecīgo izvēli, un palīdzēs sagatavoties turpmākiem darba piedāvājumiem. Reizi mēnesī notiks sanāksmes, kurās piedalīsies SGD un FOREM, izmantojot kontaktkomiteju, lai nodrošinātu, ka informācija par darba ņēmējiem ir atjaunināta un izvirzītajiem kandidātiem ir potenciālajam darba devējam nepieciešamās prasmes. (2) Apmācība un jauna apmācība: – Integrētā apmācība. FOREM, centres de competences vai IFAPME[18] varētu piedāvāt dažādu veidu arodapmācības kursus (atkarībā no kursa veida) potenciāli visiem 257 paredzētajiem darba ņēmējiem. Sākotnēji FOREM darbinieki palīdzēs katram dalībniekam definēt darba mērķus un sniegs norādes par kādu no trijiem apmācību moduļiem. Darba ņēmēji, kuri varētu iziet jaunu apmācību un strādāt amatā, kas būtu līdzīgs amatam uzņēmumā SGS Benelux, varētu izmantot īpašu jeb specializētu moduli (40 stundas), lai pielāgotu un atjauninātu savas prasmes (piem., kravas automobiļa ar pacēlāju vadītājs, īpašs metināšanas process, IT prasmes), vai iziet papildkursu, iegūstot jaunu kvalifikāciju (320 stundas), kas tiem dotu iespēju pieteikties darbā jaunā amatā rūpniecības nozarē. Izvēloties jaunu apmācību pilnīgi citā darbības jomā, darba ņēmēji varētu iziet arodapmācības kursu (vidēji 960 stundas), lai iegūtu jaunajam amatam nepieciešamās prasmes. Katra apmācību moduļa beigās varēs izvērtēt un dokumentēt jaunās prasmes. Atkarībā no apmācības veida un kompetences jomas dalībniekiem tiks piešķirts vai nu oficiāls sertifikāts par prasmēm (t. i., apliecinājums par kompetenci), sertifikāts par dalību (saistībā ar šo nav oficiāla apstiprinājuma par kompetenci vai amatu) vai apliecinājumu par prasmēm (attiecas uz prasmēm un zināšanām, kas iegūtas ārpus oficiālajiem apmācību kursiem). Oficiālais sertifikāts par prasmēm tiek pārbaudīts, veicot novērtēšanas testus, un rezultātā tiek piešķirts sertifikāts par apmācību laikā iegūtajām prasmēm (Certificat des Compétences Acquises en Formation jeb CECAF). Apliecinājums par prasmēm tiek pārbaudīts, veicot novērtēšanas testus, un rezultātā tiek piešķirta apliecība par prasmēm (titres de compétences). – Īpaša apmācība. Ja darba ņēmējiem jāapgūst īpašas prasmes darba vajadzībām (piem., iekārtu instrumentu kontrole, IT programma, arodspecializācija u. c.) un ne FOREM, ne centres de compétences vai IFAPME nepiedāvā šādu apmācību, SGD segs tādu darbību izmaksas, kurās būs iekļauta apmācība, izmantojot sistēmu „darba ņēmējs un viņa biedrs” (compagnonnage), darbs uzņēmumā mācekļa statusā, tehniskā apmācība, svešvalodu apmācība u. c. Tiek plānots, ka pasākumā piedalīsies 200 personu. – Pieredzes nodošana. Pieredzējuši darba ņēmēji var nostiprināt savas prasmes un zinātību, kļūstot par tehniskās izglītības pasniedzējiem vai apmācību vadītājiem. FOREM un dažādu tehniskās izglītības nozaru federācijas izstrādās īpašus moduļus izpratnes veicināšanai un sākumapmācībai un tādējādi veicinās noteiktus darba ņēmējus iziet apmācību, lai kļūtu par arodapmācības pasniedzējiem. Modulī būs ietverta īpašas informācijas sniegšana, tehniskais atbalsts, tikšanās ar praktiķiem un apmeklējumi uzņēmumos. Modulis ilgs astoņas nedēļas, un tā mērķauditorija būs aptuveni 10 darba ņēmēju. (3) Uzņēmējdarbības veicināšana: – Atbalsts uzņēmuma izveidei. Darba ņēmējiem, kas apsver sava uzņēmuma izveidi, norādes un atbalstu sniegs FOREM uzņēmuma izveides konsultants. Atbalsts ietver divas šādas pamatdarbības: i) kolektīvas informatīvas sesijas, lai veicinātu izpratni par iespējām veidot uzņēmumu, juridiskajiem aspektiem un pasākumiem uzņēmuma izveides atbalstam, un ii) individuālas intervijas ar ieinteresētajiem darba ņēmējiem, izskatot viņu projektu un nodrošinot viņu saziņu ar uzņēmējdarbības atbalsta iestādēm un pakalpojumu sniedzējiem. Konsultants strādās ciešā sadarbībā ar profesionālās pārkvalifikācijas struktūrvienībām, lai palīdzētu darba ņēmējiem īstenot viņu uzņēmējdarbības projektus. Plānots, ka informatīvās sesijas apmeklēs aptuveni 60 darba ņēmēju un aptuveni 20 darba ņēmēji piedalīsies intervijās un turpmākos pasākumos. – Atbalsts pašnodarbinātām personām. Darba ņēmējiem, kuri nav tiesīgi saņemt atbalstu atbilstīgi t. s. „drošības spilvena” shēmai pašnodarbinātām personām[19], SGD nodrošinās papildatbalstu, kas būs ekspertu konsultācijas, novērtējot, cik reāls ir katrs projekts par uzņēmuma izveidi, un nodrošinās finansējumu, tostarp sniegs palīdzību, vienojoties par labvēlīgākiem aizdevuma nosacījumiem. Tiek plānots, ka no šī pasākuma labumu gūs aptuveni pieci darba ņēmēji. Budžetā plānotā summa ir aptuveni EUR 10 000 vienam projektam. – Atbalsts kolektīviem projektiem. Darba ņēmējiem, kuri kā grupa apsver t. s. „sociālā” uzņēmuma izveidi, norādes un atbalstu sniegs īpaši konsultanti (tie tiks izvēlēti, izsludinot konkursus) un profesionālās pārkvalifikācijas struktūrvienība. Atbalsts būs, piemēram, informatīvas sesijas un izpratnes veicināšana par uzņēmuma izveidi un vadītāja pamatprasmēm, kā arī konsultācijas uzņēmuma izveidei (piem., uzņēmējdarbības plāna izstrāde, juridisko statūtu projekta sagatavošana, reklāma utt.). Var piešķirt dotācijas, kas palīdzētu segt izmaksas uzņēmuma darbības uzsākšanai šādos uzņēmējdarbības projektos. Darba ņēmējiem jāiesniedz pieteikums, kurā tiek raksturots projekts (piem., darba ņēmēju prasmes un pieredze, priekšizpēte, finanšu analīze, tirgus potenciāls, izaugsmes perspektīvas, sociāli ekonomiskie labumi u. c.). Profesionālās pārkvalifikācijas struktūrvienības ietvaros izveidotā Atbalsta komiteja, kurā darbosies darba devēju, arodbiedrību un FOREM pārstāvji, izvērtēs pieteikumu un pieņems lēmumu piešķirt vai atteikt dotāciju. Katrs projektā iesaistītais darba ņēmējs var saņemt dotāciju EUR 5000 apmērā (visi darba ņēmēji, kas piedalās projektā, apvieno savus līdzekļus). Dotācijas var izmantot, lai segtu iekārtu, preču, reklāmas, konsultāciju, apmācību u. c. pirkšanas izmaksas. Konsultanti nodrošinās dotāciju administrēšanu un ziņos FOREM par izdevumu izlietojumu (izmantojot rēķinus un pamatojuma dokumentus). Plānots, ka šajā pasākumā piedalīsies aptuveni 30 darba ņēmēju un tiks piešķirtas piecas atbalsta dotācijas darba ņēmējiem. (4) Pabalsti: – Pabalsts saistībā ar pārcelšanu citā darbā. Ja darba ņēmējam tiek piedāvāts jauns darbs (to piedāvā SGS Benelux darba meklēšanas komanda), un tādēļ darba ņēmējam ir jāmaina dzīvesvieta, SGS Benelux var piešķirt šim darba ņēmējam pabalstu, kas nepārsniedz EUR 5000, lai segtu pārcelšanās izmaksas. Pabalstu maksās SGD, pamatojoties uz samaksātu rēķinu par visām faktiski veiktajām izmaksām (izmaksas tiks atmaksātas). Šim pasākumam paredzēto darba ņēmēju skaits ir ne vairāk kā 20. – Stimuls pieņemt darbā. Ja darba ņēmējam tiek piedāvāts jauns darbs atbilstīgi līgumam, kas noslēgts uz nenoteiktu laiku, SGD var piešķirt jaunajam darba devējam iemaksu, kas segtu darba ņēmēja darbaspēka izmaksas attiecīgā darba ņēmēja vienas mēnešalgas apmērā. Darba devējam samaksātā iemaksa ir stimuls pieņemt darbā, un tā ir reprezentatīvs lielums saistībā ar darba devēja faktiskajām darbaspēka izmaksām (tostarp nodokļiem un obligātajām sociālā nodrošinājuma iemaksām)[20]. SGD un darba devējs parakstīs vienošanos par stimulu pieņemt darbā. Minēto darbā pieņemšanas pabalstu SGD maksās tad, kad tiks parakstīts darba līgums, ja vien netiks panākta citāda vienošanās ar jauno darba devēju. Šim pasākumam paredzēto darba ņēmēju skaits ir aptuveni 100. 31. Šie pasākumi ir aktīvi darba tirgus pasākumi tādu darbību ietvaros, par kurām ir tiesības saņemt atbalstu, kā norādīts EGF regulas 3. pantā. 32. Aplēstās visu pasākumu kopējās izmaksas ir EUR 2679 856, tostarp EUR 2578 379 individualizētiem pakalpojumiem un EUR 101 478 EGF īstenošanai (3,8 % no kopējām izmaksām). Kopējais pieprasītais EGF finansiālais ieguldījums ir EUR 1339 928 (50 % no kopējām izmaksām). Pasākumi || Aplēses par paredzēto darba ņēmēju skaitu || Aplēses par izmaksām vienam paredzētajam darba ņēmējam (EUR)* || Kopējās izmaksas (EGF un valsts līdzfinansējums) (EUR)* Individualizētie pakalpojumi: || || || (1) Individuāla palīdzība darba meklēšanā, personu lietu vadība un vispārīgi informatīvi pakalpojumi: || || || – Profesionālā pārkvalifikācija (atbalsts/ norādes/ integrācija) || 257 || 2263 || 581 556 – Palīdzība darba meklēšanā || 257 || 175 || 45 000 – Darba aktīva meklēšana || 257 || 2482 || 637 860 (2) Apmācība un jauna apmācība: || || || – Integrētā apmācība || 257 || 1293 || 332 263 – Īpaša apmācība || 200 || 1500 || 300 000 – Pieredzes nodošana || 10 || 300 || 3000 (3) Uzņēmējdarbības veicināšana: || || || – Atbalsts uzņēmuma izveidei || 58 || 388 || 22 500 – Atbalsts pašnodarbinātām personām || 5 || 10 240 || 51 200 – Atbalsts kolektīviem projektiem || 30 || 1833 || 55 000 (4) Pabalsti: || || || – Pabalsts saistībā ar pārcelšanu citā darbā || 20 || 5000 || 100 000 – Stimuls pieņemt darbā || 100 || 4500 || 450 000 Starpsumma: || – || – || 2578 379 Izdevumi EGF īstenošanai: || || || 1. Sagatavošanās darbības || – || – || 30 000 2. Pārvaldība || – || – || 19 200 3. Informācija un publicitāte || – || – || 18 500 4. Kontroles darbības || – || – || 33 778 Starpsumma: || – || – || 101 478 Kopējās izmaksas: || – || – || 2679 856 EGF ieguldījums (50 % no kopējām izmaksām) || – || – || 1339 928 * Noapaļotas summas. 33. Beļģijas iestādes apstiprinājušas, ka raksturotie pasākumi ir papildināmi ar darbībām, kas tiek finansētas no struktūrfondiem, un ir īstenoti atbilstīgi mehānismi, lai novērstu divkāršu finansēšanu. Datums, kad tika uzsākta individualizētu pakalpojumu sniegšana paredzētajiem darba ņēmējiem vai kad to plāno sākt 34. Beļģijas iestādes individualizētos pakalpojumus paredzētajiem darba ņēmējiem sāka sniegt 2013. gada 31. augustā. Tādēļ izdevumiem par šiem pasākumiem var saņemt EGF finansiālo ieguldījumu, sākot no šīs dienas. Procedūra konsultācijām ar sociālajiem partneriem 35. SGS Benelux vadība un arodbiedrības 2013. gada jūlijā vienojās par sociālu plānu kolektīvās atlaišanas procedūras ietvaros. Sociālajā plānā ir noteikti dažādi pasākumi, par kuriem vienojušies dažādi iesaistītie sociālie partneri. Kā norādīts iepriekš, arodbiedrības un kādreizējais darba devējs (SGS Benelux) ir tieši iesaistīti profesionālās pārkvalifikācijas struktūrvienības pārvaldīšanā un dažu pasākumu īstenošanā. 36. Beļģijas iestādes apstiprinājušas, ka ir ievērotas valsts un ES tiesību aktu prasības par kolektīvo atlaišanu. Informācija par obligāti veicamām darbībām, ņemot vērā valsts tiesību aktus vai kolektīvos līgumus 37. Atbilstīgi Beļģijas federālajiem tiesību aktiem[21] uzņēmumiem, kas īsteno kolektīvo atlaišanu, jānodrošina pakalpojumi atlaistajiem darba ņēmējiem saistībā ar pārcelšanu jaunā darbā. Šādu pakalpojumu ilgums ir vismaz 30 stundas trīs mēnešus darba ņēmējiem, kas vēl nav sasnieguši 45 gadu vecumu, un vismaz 60 stundas sešus mēnešus darba ņēmējiem, kas ir 45 gadus veci un vecāki. Visiem darba ņēmējiem, kuriem nav bijis līguma uz noteiktu laiku, jāpiedalās šādos pakalpojumos saistībā ar pārcelšanu citā darbā, izņemot gadījumos, kad ir noteiktas īpašas atrunas. Saskaņā ar Valonijas tiesību aktiem[22] darba ņēmēju pārstāvju organizācijas var pieprasīt, lai FOREM izveido profesionālās pārkvalifikācijas struktūrvienību, lai sniegtu atbalstu atlaistajiem darba ņēmējiem. FOREM pēc saviem ieskatiem pieņem lēmumu izveidot profesionālās pārkvalifikācijas struktūrvienību, un ne darba devējiem, ne darba ņēmējiem nav obligāti jāpiedalās šīs struktūrvienības veiktajos pasākumos. Tomēr var uzskatīt, ka, sniedzot profesionālās pārkvalifikācijas struktūrvienības pakalpojumus, ir izpildīts juridiskais pienākums sniegt pakalpojumus saistībā ar pārcelšanu citā darbā. 38. Beļģijas iestādes apstiprinājušas, ka: – EGF finansiālais ieguldījums neaizstāj pasākumus, par kuriem atbild uzņēmumi atbilstīgi valsts tiesību aktiem vai kolektīvajiem līgumiem[23]; – pasākumi sniedz atbalstu individuāliem darba ņēmējiem un netiek izmantoti uzņēmumu vai nozaru pārstrukturēšanai; – pasākumi nesaņem finansiālu atbalstu no citiem ES līdzekļiem vai finanšu instrumentiem[24]. Pārvaldības un kontroles sistēmas 39. Pieteikumā sniegts pārvaldības un kontroles sistēmas apraksts, kurā precizēta iesaistīto struktūru atbildība. Koordinācijas komiteja, kurā ir pārstāvētas visas EGF pasākumu īstenošanā iesaistītās organizācijas, nodrošina vispārīgas turpmākās darbības un koordināciju. EGF finansiālo ieguldījumu pārvaldīs un kontrolēs tās pašas struktūras, kuras pārvalda un kontrolē ESF. Viena struktūra ESF aģentūrā Valonijas–Briseles federācijā (kādreizējā Beļģijas franču kopienā) darbosies kā vadošā iestāde, un cita atsevišķa struktūra ESF aģentūrā darbosies kā maksājumu iestāde. Valonijas–Briseles federācijas ģenerālsekretariāts darbosies kā sertifikācijas iestāde, un FOREM — kā starpniekstruktūra. Finansējums 40. Saskaņā ar 12. pantu Padomes Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam[25], Eiropas Globalizācijas pielāgošanās fondu (EGF) var izmantot maksimālajā gada apjomā — EUR 150 miljoni (2011. gada cenās) – papildus finanšu shēmas attiecīgajām pozīcijām. 41. Ņemot vērā EGF finansiālā ieguldījuma maksimālo iespējamo apjomu, kā arī to, kādā apmērā var pārdalīt apropriācijas, Komisija ierosina izmantot EGF par kopējo pieprasītā ieguldījuma summu (EUR 1339 928), kas ir 50 % no ierosināto pasākumu kopējām izmaksām. 42. Ierosināto lēmumu izmantot EGF pieņems kopīgi Eiropas Parlaments un Padome, kā noteikts Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktā[26]. 43. Komisija atsevišķi sniedz pārveduma pieprasījumu, lai veiktu ieskaitījumu 2015. gada budžeta īpašajās saistību apropriācijās, kā noteikts 2013. gada 2. decembra Iestāžu nolīguma 13. punktā. Maksājumu apropriāciju avots 44. Apropriācijas no 2015. gada budžeta EGF budžeta pozīcijas tiks izmantotas, lai segtu summu EUR 1339 928 apmērā. Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu atbilstīgi Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktam (Beļģijas pieteikums EGF/2013/011 BE/Saint-Gobain Sekurit) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanas fonda izveidi[27] un jo īpaši tās 12. panta 3. punktu, ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību[28] un jo īpaši tā 13. punktu, ņemot vērā Eiropas Komisijas priekšlikumu[29], tā kā: (1) Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darba ņēmējiem, kas atlaisti lielu strukturālo pārmaiņu rezultātā, kas pasaules tirdzniecības modeļos notikušas globalizācijas dēļ, un lai palīdzētu tiem atkārtoti integrēties darba tirgū. (2) Saskaņā ar 12. pantu Padomes Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam[30], EGF var izmantot, nepārsniedzot maksimālo gada apjomu EUR 150 miljonu apmērā (2011. gada cenās). (3) Beļģija 2013. gada 19. decembrī iesniedza pieteikumu par EGF izmantošanu saistībā ar darba ņēmēju atlaišanu uzņēmumā Saint-Gobain Sekurit Benelux SA un sniedza papildinformāciju līdz 2014. gada 4. jūlijam. Minētais pieteikums atbilst Regulas (EK) Nr. 1927/2006 10. panta prasībām par finansiālā ieguldījuma piešķiršanu. Tādēļ Komisija ierosina izmantot summu EUR 1339 928 apmērā. (4) Tādēļ EGF būtu jāizmanto, lai sniegtu finansiālu ieguldījumu saistībā ar Beļģijas pieteikumu, IR PIEŅĒMUŠI ŠO LĒMUMU. 1. pants Saistībā ar Eiropas Savienības vispārējo budžetu 2015. finanšu gadam Eiropas Globalizācijas pielāgošanās fondu (EGF) izmanto, lai piešķirtu summu EUR 1339 928 apmērā saistību un maksājumu apropriācijās. 2. pants Šo lēmumu publicē Eiropas Savienības Oficiālajā Vēstnesī. Briselē, Eiropas Parlamenta vārdā Padomes vārdā priekšsēdētājs priekšsēdētājs [1] OV L 406, 30.12.2006., 1. lpp. [2] Avots: Starptautiskā Autoražotāju organizācija (International Organisation of Motor Vehicle Manufacturers jeb OICA). [3] Saliktais pieauguma temps gadā. [4] Avots: PwC AutoFacts. Reģistrētie jaunie vieglie automobiļi. [5] Avots: Syndex pētījums, 2013. gada maijs. [6] Tomēr Trakya Cam ir pašai savas automobiļu stikla ražošanas rūpnīcas Bulgārijā un Rumānijā. [7] Avots: Syndex pētījums, 2013. gada maijs. [8] Skatīt EGF datubāzi vietnē http://ec.europa.eu/social/main.jsp?catId=582&langId=lv. [9] Skatīt Komisijas priekšlikumu projektus šādās lietās: EGF/2007/001 FR/Peugeot suppliers (lēmums COM(2007) 415 galīgā redakcija, 12.7.2007.), EGF/2007/010 PT/Lisboa-Alentejo (lēmums COM(2009) 94 galīgā redakcija, 20.2.2008.), EGF/2008/002 ES/Delphi (lēmums COM(2008) 547 galīgā redakcija, 9.9.2008.), EGF/2008/004 ES/Castilla y León/ Aragón automoción (lēmums COM(2009) 150 galīgā redakcija, 20.3.2009.), EGF/2009/007 SE/Volvo un EGF/2009/009 AT/Steiermark (lēmums COM(2009) 602 galīgā redakcija, 27.10.2009.), EGF/2009/013 DE/Karmann (lēmums COM(2010) 7 galīgā redakcija, 22.1.2010.), EGF/2009/019 FR/Renault (lēmums COM(2011) 420 galīgā redakcija, 11.7.2011.), EGF/2010/002 ES/Cataluña automoción (lēmums COM(2010) 453 galīgā redakcija, 2.9.2010.), EGF/2010/004 PL/Wielkopolskie Automotive (lēmums COM(2010) 616 galīgā redakcija, 29.10.2010.), EGF/2010/031 BE/General Motors Belgium (lēmums COM(2011) 212 galīgā redakcija, 14.4.2011.), EGF/2011/003 DE/Arnsberg and Düsseldorf automotive (lēmums COM(2011) 447 galīgā redakcija, 20.7.2011.), EGF/2011/005 PT/Norte-Centro Automotive (lēmums COM(2011) 664 galīgā redakcija, 13.10.2011.), EGF/2012/004 ES/Grupo Santana (lēmums COM(2014) 116 final, 5.3.2014.), EGF/2012/005 SE/Saab (lēmums COM(2012) 622 galīgā redakcija, 19.10.2012.), EGF/2013/006 PL/Fiat Auto Poland (pieteikums iesniegts Komisijai 2013. gada 23. jūlijā), EGF/2013/012 BE/Ford Genk (pieteikums iesniegts Komisijai 2013. gada 23. decembrī). [10] Skatīt pieteikumu EGF/2013/012 BE/Ford Genk. [11] Lielākās grupas starptautiskajā profesiju standarta klasifikācijā (ISCO-08). [12] Pretstatā, piem., pašanodarbinātām personām. [13] Avots: FOREM. [14] Skatīt 29. punktu. [15] Kompetenču centri (centres de compétences) veic apmācību, uz nākotni vērstus pētījumus un veicina izpratni par noteiktām profesijām vai nozarēm. Šie centri izveidoti sadarbībā starp Valonijas reģionu, FOREM, sociālajiem partneriem no attiecīgajām nozarēm, pētniecības centriem un universitātēm. [16] Skatīt 29. punktu. [17] Beļģijas iestādes sniedza informāciju 2014. gada 4. jūlijā, norādot grozījumus budžetā saistībā ar dažiem pasākumiem, lai tie atbilstu to faktiskajam īstenošanas statusam. [18] IFAPME (Institut wallon de Formation en Alternance et des indépendants et Petites et Moyennes Entreprises) ir publiska apmācību iestāde, kas nodrošina ar darbu saistītu divkāršu apmācību mācekļiem un īpašus kursus MVU vadītājiem. [19] T. s. „drošības spilvena” (Airbag) shēmu vada Valonijas reģions. Saskaņā ar shēmu tiek nodrošinātas dotācijas darbības sākšanai līdz EUR 12 500 divu gadu laikā personām, kas vēlas kļūt par pilna laika pašnodarbinātām personām. [20] Aplēses par paredzēto darba ņēmēju skaitu un budžetu saistībā ar šo pasākumu izdarītas, pamatojoties uz līdzīgiem pasākumiem, ko veicis Saint-Gobain France, kuros vidējā mēnešalga bija aptuveni EUR 4500. [21] Arrêté royal relatif à la gestion active des restructurations du 9 mars 2006 (Belgisch Staatsblad/ Moniteur Belge, 31.3.2006., éd. 2, 18309. p.). [22] Décret de la Région wallonne relatif au plan d’accompagnement des reconversions du 29 janvier 2004 (Belgisch Staatsblad/ Moniteur Belge, 10.3.2004., 13547. p.). [23] Finansiālais ieguldījums no EGF dos iespēju Beļģijas iestādēm sniegt pakalpojumus saistībā ar pārcelšanu citā darbā arī pēc obligātā perioda beigām un veikt papildpasākumus. Lai aprēķinātu izmaksas, kas jāsedz no EGF, Beļģijas iestādes ņems vērā pasākumus, kas tika īstenoti juridisko saistību periodā (tas attiecas tikai uz pasākumu „Profesionālā pārkvalifikācija (atbalsts/ norādes/ integrācija)”). Ar pārcelšanu citā darbā saistīto pakalpojumu sniegšanai atvēlēto stundu skaits obligātā perioda laikā tiks atskaitīts no katram paredzētajam atbalsta saņēmējam veltītā kopējā stundu skaita šādu pakalpojumu sniegšanai. [24] Finansiālais atbalsts no ESF tika piešķirts atbilstīgi 2.2. asij Konverģences darbības programmā 2008.–2013. gadam projektam (EnTrain – En Transition-Reconversion-Accompagnement), kura mērķis bija izstrādāt pedagoģiskas metodes profesionālās pārkvalifikācijas struktūrvienībai kopumā. [25] OV L 347, 20.12.2013., 884. lpp. [26] OV C 373, 20.12.2013., 1. lpp. [27] OV L 406, 30.12.2006., 1. lpp. [28] OV C 373, 20.12.2013., 1. lpp. [29] OV C [..], [..], [..]. lpp. [30] OV L 347, 20.12.2013., 884. lpp.